代羅大著遥題雲巢
作者：陳造
朝代：宋

paragraphs: 高人玩世心，仕學有餘裕。
稍償俗間負，未忘塵外趣。
結巢依莽蒼，泉石得佳處。
牙籤三萬軸，遮眼豈云蠹。
鳥哢巖作屏，翛然不移具。
時招櫧山雲，蒼白繚窗戶。
徑潤樹罩煙，庭虛月含霧。
萬景供旦夕，與人美無度。
園翁垂綸叟，或許陪杖屨。
我亦漫仕者，雅志買山住。
即今想像意，未辦魁傑句。
他年登君巢，酒所尚容賦。